Ismét sokba került az első szett
Németh Szabolcs tudja, hogy sok munka vár még a csapatára, amelynél rendezni kell a sorokat.
A Fatum-Nyíregyháza szombaton hat mérkőzés után szenvedett vereséget a bajnokságban, összességében viszont egymást követően harmadszor kapott ki: a Mladost Zagreb és a Vasas elleni Magyar Kupa-döntő után az Újpest győzte le a nyírségi csapatot az Extraligában. Ebből tanulni kell Mint ismert, a kupadöntős vereség után Hollósy László vezetőedzőt menesztették a posztjáról, a helyét Németh Szabolcs vette át, a lila-fehérek ellen már ő készítette fel a társaságot. Az biztos, hogy egy szezon közbeni edzőváltást a játékosoknak sem könnyű kezelni egyik napról a másikra, talán erről tanúskodik a fővárosban elszenvedett 3:0-s vereség is. A mérkőzést jól kezdte a Nyíregyháza, majd érthetetlen módon már az első szettben visszaesett a játéka. A csapat a későbbiekben nem talált vissza a korábbi lendülethez. – Az első szettért kár, mert az megint rányomta a bélyegét a továbbiakra – mondta Németh Szabolcs az első játszmáról, amiben a Fatum 18:12-re még vezetett, de elveszítette a játékrészt, majd a következőben nagyobb különbséggel maradt alul. Hasonló volt a helyzet a Vasas elleni kupadöntőn is. – Győztes helyzetből engedtük ki a kezünkből a játszmát, ez befolyásolta az egész meccset. Nyilván, nagyon rossz minden vereség, de ha valamikor jönnie kellett egy pofonnak, akkor ez talán jókor jött. Ebből tanulnunk kell. Tudtuk, hogy ez a szituáció nem lesz egyszerű, sok munka van még előttünk. Rendezzük a sorainkat, és dolgoznunk kell azon is, hogy ha öt-hat pontos előnyünk van egy szettben, akkor azt le is tudjuk zárni – tette hozzá a tréner. Az elmúlt napokban az Extraliga mind a nyolc csapata pályára lépett. Az MTK Jászberényben győzött, a Vasas otthon nyert 3:0-ra a Haladás ellen. A forduló rangadóján a Kaposvár a Békéscsaba vendégeként 3:1-re diadalmaskodott és szilárdította meg a listavezető pozícióját. Szerdán szurkolói ankét A Fatum-Nyíregyháza számára már a héten jön a következő nehéz feladat, hiszen szombaton a nagy rivális Békéscsaba érkezik a Continental Arénába, előtte viszont szerdán a csarnok 102-es termében tart szurkolói ankétot a klub. MK 
 Röplabda A női Extraliga állása 1. Kaposvár 16 14 2 44:12 42 2. Nyíregyháza 15 12 3 37:12 36 3. Vasas 16 11 5 37:19 33 4. Békéscsaba 16 10 6 32:23 29 5. UTE 16 8 8 28:28 24 6. MTK 16 4 12 17:39 12 7. Jászberény 16 3 13 17:41 11 8. Haladás 15 1 14 6:44 2